NoeFlandre/osm-polygon-wikidata-only huggingface dataset:
Свети Николай (Госно)

„Свети Николай“ (на гръцки: Αγίου Νικολάου) е възрожденска православна църква, разположена в село Госно (Лаханокипи), дем Хрупища, Гърция. Тя е гробищната църква на селото. Днес храмът е част от Костурската епархия. История В архитектурно отношение църквата е базилика, украсена със стенописи в апсидата на олтара и апсидата на протезиса. Фреските в храма са интересни примери за местната живопис от началото на XIX век. В църквата в Госно са запазени ценни икони от османско време. В 1991 година е обявена за паметник на културата. Бележки
Миралийски мост (1854)

Миралийският мост (на гръцки: Γεφύρι του Παλιομάγερου, γεφύρι της Χρυσαυγής) е каменен мост в Егейска Македония, Гърция. Мостът е разположен на река Праморица, на около половин километър от Хрисавги (Мирали). Свързва селата Хрисавги (Мирали) с Пендалофос (Жупан) и Дилофо (Либохово). Мостът е построен през 1854 г. Издигнат е с дарения на бандита Николаос Замброс от Воденско. След като е преследван, не успява да мине реката и се укрива в село Мирали. В замяна дарява пари за построяване на мост. За майстор на моста се смята Николаос Анагностис Дзюфас (1824 - 1892) от Либохово. Парапетите са изработени от майсторите от Мирали Евтимиос Зюлас и Атанасиос Пулиос. Мостът е с арка с отвор 14,2 m, а височината на арката е 9,1 m при надморска височина 767 m. Литература Γιώργος και Έυη Μπελληγιάννη, Πέτρινα τοξωτά γεφύρια της Ελλάδας, εκδ. Μίλητος, 2011, σ. 117 Бележки
Свети Николай (Страища)

„Свети Николай“ или „Свети Никола“ (на гръцки: Ναός Αγίου Νικολάου) е възрожденска православна църква в мъгленското село Страища (Ида), Гърция, част от Воденската, Пелска и Мъгленска епархия на Вселенската патриаршия. Църквата е изградена около 1880 година. На стенописите във вътрешността има датировка 1885. Храмът е каменна трикорабна базилика с полукръгъл свод, трем и построена по-късно камбанария, какъвто е случаят и със съседната „Свети Димитър“ в Костурени. Има два входа на запад и на юг. Покривът е двускатен със скосение на запад и изток. Във вътрешността таванът е дървен и над централния кораб е изписан Христос Вседържител. Иконостасът е дървен и изписан. Църквата е цялостно изписана в 1885 година и стенописите са дело на зографа от Воден Константин Хаджизафиров (Константинос Хадзизафирис). Сред изображенията са Тайната вечеря, Молитвата на Христос, Предателството на Юда, Видението на Пророк Исая, Възкресението на Лазар, Света Богородица. Църквата е обявена за исторически паметник на 16 май 1996 година. Бележки
Свети Николай (Стратоники)

„Свети Николай“ (на гръцки: Ἱερός Ναός Ἁγίου Νικολάου) е православна църква в село Стратоники (Извор), Халкидики, Гърция, част от Йерисовската, Светогорска и Ардамерска епархия. Църквата е построена в 1812 година и бивша катедрална църква на Йерисовска епархия. Притежава ценни икони от XIX век, дело на майстори от Галатищката художествена школа, стара икона на Свети Николай от XVI век и многобройни реликви. Бележки
Свети Николай (Трикорфо)

„Свети Николай“ (на гръцки: Ιερός Ναός Αγίου Νικολάου Σιάτιστας) е възрожденска православна църква в гревенското село Трикорфо (Тричко), Егейска Македония, Гърция, част от Сисанийската и Сятищка епархия. История Църквата е гробищен храм и е разположена на изхода на селото към Агиос Космас (Чирак). Представлява величествена базилика с притвор, построена в 1857 година. На южната страна има по-нисък открит каменен трем с арки и ниска каменна камбанария. Храмът има красиви стенописи и ценни иконостасни икони. Бележки
Свети Николай (Урануполи)

„Свети Николай“ (на гръцки: Αγίου Νικολάου Oυρανούπολης) е средновековна православна църква край Урануполи, Гърция, част от Йерисовската, Светогорска и Ардамерска епархия. Църквата е разположена на север от Урануполи на средата на самата граница на Света гора. Храмът е оцелял в развалини. Принадлежи на типа еднокорабни, триконхални църкви с купол и на базата на зидарията му, тип потънала тухла, се датира в XI - XIV век. В 1984 година църквата е обявена за защитен паметник на културата. Бележки
Свети Архангели (Висока)

„Свети Архангели Михаил и Гавриил“ (на гръцки: Ιερός Ναός Παμμεγίστων Ταξιαρχών) е възрожденска църква в солунското село Висока (Оса), Гърция, част от Лъгадинската, Литийска и Рендинска епархия. Храмът е разположен в старата част на селото. Датата на изграждане на храма 1804 година е отбелязана в надпис върху южната стена. В надписа се казва, че храмът е обновен в 1804 година, тоест той е издигнат на мястото на по-стар поствизантийски, а може би и византийски храм. В архитектурно отношение храмът е трикорабна базилика с дървен покрив, трем от южната страна и полукръгла апсида на изток. Зидарията е от дребни камъни и в южната стена има вградени каменни релефи. Вътрешността е просторна, което подсказва, че вероятно храмът е бил посветен на трима светци. До 1960-те години е запазена е галерията женска църква. Трите кораба са разделени от оригиналните дървени колони, измазани с гипс. Ценни са резбованите владишки трон и амвон, мястото на псалтите и проскинитариите, както и пейките. На иконостаса има икони от XVII, XVIII и XIX век, някои от които са дело на Кулакийската художествена школа. На 12 септември 2011 г. в светилището на храма, вдясно от олтара са поставени мощите на Света Кирана, мъченица от Висока, а на 8 февруари 2012 г. вдясно от олтарната врата са поставени част от мощите на Света Акилина, мъченица от Загливери. Бележки
Успение Богородично (Никити)

„Успение Богородично“ или „Света Богородица“ (на гръцки: Κοιμήσεως της Θεοτόκου) е късносредновековна православна църква, разположена в село Никити на полуостров Ситония, Гърция. История Църквата е построена в XVI век. Представлява еднокорабен храм с размери 9,20 X 5,80 и завършващ на изток с полушестоъгълна апсида. Днес служи като гробищен храм и се намира близо до главната църква на селото „Свети Никита“. Църквата е била богато изписана, но голямата част от фреските са унищожени. В 1981 година църквата е обявена за паметник на културата. Бележки
Свети Архангели (Геракарци)

„Свети Архангели Михаил и Гавриил“ (на гръцки: Αρχαγγέλων Μιχαήλ & Γαβριήλ) е българска възрожденска православна църква в гумендженското село Геракарци (Гераконас), Егейска Македония, Гърция, част от Гумендженската, Боймишка и Ругуновска епархия на Вселенската патриаршия. Църквата построена през първата половина на XIX век. Представлява трикорабна базилика с максимални вътрешни размери 8,75 х 18,30 m. На запад и юг има реставриран трем с колонада. Първоначално на запад има притвор с галерия, които обаче не са запазени. Храмът е покрит с единичен мансарден покрив със засеки. Надлъжната ос е подчертана от ритмиката а колонадите, които разделят църквата на три кораба. Всеки колонада има по седем колони, като последната двойка е зад иконостаса и е неоформена. Нишите на протезиса и диакониконът не излизат от изток, а олтарната апсида е полукръгла отвътре и отвън. Над южния вход, оформен с каменна каса, има фреска на светците покровители. От интериора на църквата са запазени оригиналните дървени амвон, балдахин на олтара, два проскинитария и иконостас. Фризът над колоните е изписан с цветя и вази в ярки цветове. Със смели цветове и геометрични форми са изписани и таваните на църквата. В наоса и купола е изрисуван Христос Вседържител. В храма има икони на кулакийските зографи Маргаритис Ламбу и Димитриос Хадзистаматис, както и на петровския Христо Сакелариев. В 1987 година църквата е обявена за паметник на културата под надзора на Девета ефория за византийски старини към Министерството на културата. Бележки
Успение Богородично (Панорама)

„Успение Богородично“ (на гръцки: Ιερά Μονή Κοιμήσεως της Θεοτόκου Πανοράματος) е православен манастир край солунското градче Панорама (Арсакли), Гърция, част от Солунската епархия на Вселенската патриаршия. Манастирът е женски и е основан в 1957 година. Към началото на XXI век има около 60 монахини. Главната църква на манастира е посветена на Богородица Освободителка (Панагия Елевтеротрия) Бележки
Успение Богородично (Патарос)

„Успение на Пресвета Богородица“ (на гръцки: Κοιμήσεως της Θεοτόκου) е българска възрожденска православна църква в кукушкото село Патарос (Дросато), Гърция, част от Поленинската и Кукушка епархия. Църквата е изградена в 1857 година, както е отбелязано в надписа над северната външна врата. Църквата е от типа трикорабна базилика – най-популярният на Балканите в последните години на османската власт. На изток има полукръгла апсида със собствен покрив. Църквата има двускатен покрив с триъгълни засеки на източната и западната страна. Зидовете са от камък, като в ъглите са заячени с правоъгълни издялани камъни. Във вътрешността трите кораба се разделят с колонада от четириъгълни дървени стълбове. На западната страна е имало галерия женска църква. Църквата работи до 1875 година, когато е затворена и до нея е издигната нова църква. Старата е реставрирана в 1999 година и в нея е отворена художествена галерия, в която се излагат копия на византийски и поствизантийски произведения, както и на свъременни гръцки художници. Бележки
Успение Богородично (Портария)

„Успение Богородично“ (на гръцки: Kοιμήσεως της Θεοτόκου) е възрожденска православна църква, разположена в Портария на полуостров Касандра. Църквата е построена през първата половина на XIX век, преди Гръцкото въстание от 1821 година и е един от малкото храмове оцелели при потушаването му. В архитектурно отношение представлява трикорабна базилика с женска църква над нартекса в западната част. В 1987 година църквата е обявена за паметник на културата. Бележки
Свети Архангели (Мелникич)

„Свети Архангели“ или „Свети Архангел“ (на гръцки: Παμμεγίστων Ταξιαρχῶν) е православна църква в нигритското село Мелникич (Меленикици), Гърция, част от Сярската и Нигритска епархия. Църквата е енорийски храм. В архитектурно отношение църквата е трикорабна сводеста базилика с апсида на изток. В 1965 година е добавено допълнително пространство на запад, първоначално използвано за канцелария, а по-късно за нартекс. В 2006 година е добавен трем. Бележки
Успение Богородично (Ризомата)

„Успение Богородично“ (на гръцки: Κοιμήσεως Θεοτόκου) е възрожденска православна църква в берското село Ризомата (Бощани), Егейска Македония, Гърция. Храмът е трикорабна базилика от ΧΙΧ век с по-ранни фази от XVII – XVIII век. Трите кораба са разделени с две двойки дървени колони с кръгло напречно сечение. На северната стена на наоса и североизточната на светилището са запазени стенописи от три периода – от втората половина на XVII, от средата на XVIII и от края на ΧΙΧ век. В храма са събрани различни антични артефакти – фрагменти от парапети и капители. Антични архитектурни елементи са вградени и в зидарията – в югоизточния ъгъл има фрагмент от колона, а един йонийски капител от IV век е вграден в апсидата. Църквата е обявена за исторически паметник на 8 август 2001 година. Бележки
Свети Архангели (Палеохори)

„Свети Архангели Михаил и Гавриил“ (на гръцки: Παμμεγίστων Ταξιαρχῶν) е православна църква в село Палеохори, Халкидики, Гърция, част от Йерисовската, Светогорска и Ардамерска епархия. История Храмът е голяма гробищна църква, построена в 1899 година от майстори от костурското село Слатина. Църквата има ценни икони, дело на майстори от Галатищката художествена школа, сред които смятаните за чудотворни „Света Богородица Скоропослушница“ от XIX век и „Свети Архангел Михаил“ от XVI век. Притежава красиви стенописи и статуя на патриарх Йоаким III Константинополски в двора. Бележки
Преображение Господне (Агия Сотира)

„Преображение Господне/Христово“ (на гръцки: Μεταμορφώσεως του Σωτήρος) е православна църква в село Агия Сотира (Своляни), Егейска Македония, Гърция, част от Сисанийската и Сятищка епархия. Църквата е гробищен еднокорабен храм и датира от XVIII век - периода на основаване на селото. Разположена е на входа в южната му част. Според легендата е построена като обет от клефт, който бяга от турците и е спасен в селото. Църквата е изографисана през 1783 година от зографа Михаил от епирското село Хионадес според запазения ктиторски надпис над южната входна врата на църквата. Фреските в наоса и в светилището са изключителен пример за местното изкуство. Образите спазват византийската агиографска традиция и същевременно са напълно човешки и живи. Според друг източник храмът е от 1790 година. В 1997 година църквата е обявена за защитен паметник. Бележки
Свети Архангели (Руждене)

„Свети Архангели“ (на гръцки: Ταξιάρχες Γρανίτη) е българска възрожденска православна църква в драмското село Руждене (Гранитис), Егейска Македония, Гърция, подчинена на Драмската митрополия. Църквата е построена в 1873 година според запазения надпис. В архитектурно отношение е трикорабна базилика с дървен покрив и затворен трем на запад. В интериора са запазени резбован владишки трон, проскинитарии, иконостас с красиви царски двери. В 1891 година според Георги Стрезов църквата е под върховенството на Вселенската патриаршия. Бележки
Успение Богородично (Ано Скотина)

„Успение Богородично“ (на гръцки: Κοιμήσεως της Θεοτόκου) е възрожденска православна църква в Ано Скотина, Егейска Македония, Гърция, част от Китроската, Катеринска и Платамонска епархия. Църквата е енорийският храм на селото, построен в 1862 година според запазения ктиторски надпис с дарение от патриарх Калиник Александрийски, родом от Скотина. В архитектурно отношение представлява типичната за периода просторна трикорабна базилика с трем на север и запад. В църквата има резбован иконостас и амвон, ценни икони от XVI, XVII и XVIII век и ценни старопечатни книги. В 1985 година храмът е обявен за защитен паметник на културата. Бележки
Свети Архангели (Сана)

„Свети Архангели Михаил и Гавриил“ (на гръцки: Παμμεγίστων Ταξιαρχῶν) е православна църква в село Сана, Халкидики, Гърция, част от Йерисовската, Светогорска и Ардамерска епархия. Храмът е построен в 1830 година. Църквата има стенописи в проскомидията от XIX век, както и ценни икони от майстори от Галатищката художествена школа. Бележки
Успение Богородично (Скрижово)

„Успение Богородично“ (на гръцки: Κοιμήσεως Θεοτόκου Σκοπιάς) е българска възрожденска църква в зъхненското село Скрижово (Скопия), Гърция, част от Зъхненската и Неврокопска епархия. Църквата е построена в XIX век. В архитектурно отношение представлява класическата за епохата трикорабна базилика. Според Георги Стрезов в 1891 година църквата е подчинена на Българската екзархия. Бележки
Свети Архангели (Смол)

„Събор на Архангелите“ (на гръцки: Σύναξης Tαξιαρχών) е възрожденска православна църква в ругуновското село Смол (Микро Дасос), Гърция, част от Гумендженска, Боймишка и Ругуновска епархия. Църквата е изградена в средата на XIX век от видния български строител Андон Китанов и е типичната за периода трикорабна базилика с размери 16 на 11 метра. По-късно в храма са направени значителни промени. Църквата е обявена за исторически паметник на 27 юни 1987 година. Бележки
Свети Тодор (Долно Броди)

„Св. св. Теодор Тирон и Теодор Стратилат и Свети Йоан Богослов“ или „Свети Тодор“ (на гръцки: Αγίων Θεοδώρων και Αγίου Ιωάννου του Θεολόγου) е българска възрожденска църква в село Долно Броди (Като Вронду), Гърция, част от Зъхненската и Неврокопска епархия. Църквата е построена в 1835 година на малък хълм в северния край на селото, край селските гробища. В архитектурно отношение представлява класическата за XIX век трикорабна базилика с женска църква и трем от западната и част от южната страна. Размерите на храма са 18 на 11,80 m. Годината на изграждане е изписана на плоча, вградена в югоизточния ъгъл, а на източната стена има керамичен надпис със същата година. В интериора църквата има орнаментирани тавани, изключителен резбован само в частта на средния кораб иконостас и колоритно оцветена ограда на женската църква. Иконите в храма датират от 1839 и 1863 година. В началото на XX век църквата с цялото село е екзархийска – в рапорт до Иларион Неврокопски от 1909 година пише: В 1993 година е обявена за паметник на културата. Бележки
Свети Безсребреници Каридски

„Св. св. Безсребреници Козма и Дамян и Свети Апостоли Каридски“ (или Каривски, или Долценски, или „Свети Врачи“; на гръцки: Αγίων Αναργύρων Καρύδη, Καρίβη) е православна църква в град Костур (Кастория), Егейска Македония, Гърция. Храмът е част от Костурската епархия. Местоположение Храмът е част от Каридската енория, разположен в Долца, южната традиционна махала на града. История Представлява трикорабна каменна базилика, издигната около 1840 година върху по-стар малък храм, чиито иконостас и икони са пренесени в новата църква. Иконостасът е богато украсен резбован, завършен през април 1864 година, когато са надживописани и старите иконостасни икони. В 1991 година храмът е обявен за исторически паметник. Бележки
Успение Богородично (Субашкьой)

„Успение на Пресвета Богородица“ (на гръцки: Κοιμήσεως της Θεοτόκου) е православна църква в сярското село Субашкьой (Нео Сули), Гърция, част от Сярската и Нигритска епархия. Църквата е енорийски храм на селото. История Църквата е построена е в 1836 година в източния край на селото на основите на храм, построен в 1775 – 1785 година или по-рано. Към 1835 година храмът е в руини и вероятно с помощта на митрополит Григорий Серски селяните успяват да издействат ферман от султан Махмуд II за ремонтирането му. Във фермана има условие да не се променят размерите на старата църква – височина 7,60 m, 13,50 m ширина и 15 m дължина – и разходите да се поемат от църквата без да се товари местното население. Ремонтът е завършен на 10 май 1836 година според надписа на плоча отвън на северната страна на храма. Към енорията принадлежат и параклисите „Свети Илия“, „Свети Георги“, „Света Марина“ и „Свети Димитър“. Архитектура В архитектурно отношение е трикорабна базилика с нартекс и с женска църква. Иконостасът е дървен има три реда икони – над царските ред с 12 икони и над него още един с 27. Храмът е частично изписан в XIX век, като общо стенописните сцени са 24. В 1953 година стенописите са подновени. В XX век е построен нов нартекс на запад. Първоначалната камбанария е построена в 1882 година, но е ниска и затова в 1925 – 1927 година е издигната нова, пететажна. В 1915 година е разрушено старото училище и е разширен църковният двор. Изградена е нова чешма, в която е вградена римска погребална стела, открита в местността Хадзисулинар. Бележки
Успение Богородично (Текелиево)

„Успение на Пресвета Богородица“ (на гръцки: Κοιμήσεως Θεοτόκου Σίνδου) е православна църква в солунското градче Текелиево (Синдос), Гърция, част от Неаполската и Ставруполска епархия. История Селската енорийска църква е построена в средата на XIX век и е разширена в 1902 – 1903 година. Църквата е разрушена в 1966 година и на нейно място е построена нова, каменна с купол и висока камбанария. Осветена е на 1 октомври 1972 година от митрополит Тимотей Гортински с разрешение на митрополит Леонид Солунски. Бележки
Успение Богородично (Тригонико)

„Успение Богородично“ (на гръцки: Κοίμησης Θεοτόκου) е възрожденска православна църква в кожанското село Тригонико (Делино), Егейска Македония, Гърция, част от Сервийската и Кожанска епархия. Храмът е изграден в 1539 година според надписа. Разположен е вляво на хълм, на 4 km от Тригонико по пътя към Римнио. Представлява малка еднокорабна базилика с притвор. Изградена е върху средния кораб на раннохристиянска базилика. В нея са съхранени ценни стенописи от 1552 година - на външната западна страна и вътрешната северна. Иконостасът, както и редица ценни икони са откраднати. Запазена е ценна икона „Света Богородица неувяхващ цвят“, пренесена в църквата „Свети Димитър“. В 1970 година църквата е обявена за паметник на културата. Бележки
Свети Атанасий (Арапли)

„Свети Атанасий“ (на гръцки: Αγίου Αθανασίου Νέας Μαγνησίας) е православна църква в солунското село Арапли (Неа Магнисия), Гърция, част от Неаполската и Ставруполска епархия. В Арапли е изградена църква „Свети Атанасий“ около 1860 година. Според запазените фотографии е била трикорабна базилика с дървени тавани и трем на западната страна. Църквата обаче има конструктивни проблеми и е в експлоатация до 1967 година. В 1974 година е съборена. В 1968 година е започнат строежът на нова църква, осветена на 2 октомври 1977 година от митрополит Дионисий Неаполски и Ставруполски. В новата църква се пазят ценните реликви от старата. Църквата е изписана в 1986 година, а на следната е добавена външна колонада и притвор. Бележки
Свети Атанасий (Грубевци)

„Свети Атанасий“ или „Свети Атанас“ (на гръцки: Άγιος Αθανάσιος) е възрожденска православна църква в ениджевардарското село Грубевци (Агросикия), Гърция, част от Воденската, Пелска и Мъгленска епархия. Църквата е гробищен храм, разположен югозападно от селото. Построена е в 1750 година или според други източници в края на XVIII – началото на XIX век. В края на XIX – началото на XX век църквата е български екзархийски храм. В архитектурно отношение храмът е трикорабна базилика с нартекс, трем, женска църква и полукръгла апсида. Иконостасът е резбован, позлатен и изписан със светски мотиви. Заедно с царските икони датира от 1804 година. Царските икони са подписани от Константин Зограф. В архитрава има стенописи. Църквата е обявена за исторически паметник на 1 декември 1994 година. Бележки
Берски конак

Берският конак (на турски: Konak; на гръцки: Δικαστικό Μέγαρο Βέροιας) е обществена сграда, една от архитектурните забележителности на южномакедонския град Бер, Гърция, в която е разположен градският съд. Разположена е на площад „Орологиу“. Построена е в 1903 година. Има кръстовиден план със сводове. Когато градът попада в Гърция, в сградата се разполага местният съд. Сградата е реставрирана цялостно в 1985 – 1986 година, при което е върнат първоначалният дизайн с леки промени на фасадата. Бележки
Свети Атанасий (Еани)

„Свети Атанасий“ (на гръцки: Αγίου Αθανασίου) е православен манастир в Република Гърция, разположен в паланката Еани (Каляни), област Западна Македония, част от Сервийската и Кожанска епархия на Вселенската патриаршия. Манастирският комплекс е разположен югоизточно от Еани и е метох на Завордския манастир „Свети Николай“. Според надписа в нишата на главния вход на храма последният ремонт е правен в 1908 година. Вероятно е строена върху основите на античен храм, съдейки по многобройните антични архитектурни елементи използвани в градежа. В 1995 година храмът пострадва при Гревенското земетресение. В 1997 година манастирският комплекс е обявен за защитен паметник. Бележки